
הכנסת העשרים
מושב רביעי
<פרוטוקול מס' 734>
מישיבת ועדת העבודה, הרווחה והבריאות
יום חמישי, כ"א באדר התשע"ח (08 במרץ 2018), שעה 11:41
<סדר היום:>
<פרק ו' כולו (צמצום פגיעה בעבודה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018>
בקשה לדיון מחדש לפי סעיף 115 לתקנון הכנסת של חברת הכנסת מיכל בירן
נכחו:

<חברי הוועדה:> 
אלי אלאלוף – היו"ר
מיכל בירן 

מיכאל מלכיאלי

אברהם נגוסה

נורית קורן 

חברי הכנסת:
אחמד טיבי

מיקי לוי

בצלאל סמוטריץ

רועי פולקמן

מוסי רז
<מוזמנים:> 
	טלי ארפי
	–
	סגנית בכירה ליועץ המשפטי במשרד האוצר, משרד האוצר

	ביאן ותד
	–
	רפרנטית תעסוקה באגף תקציבים, משרד האוצר

	שקד כסלו
	–
	הלשכה המשפטית, משרד האוצר

	אורי שיינין
	–
	רכז תעסוקה באגף תקציבים, משרד האוצר

	אלי רוזנברג
	–
	מנהל המחלקה לבריאות העובד, משרד הבריאות

	נועם רענן
	–
	מנהל תחום מחקר ומידע, משרד הכלכלה

	שלי לוי
	–
	מרכז המחקר והמידע, הכנסת

	מיכל וקסמן חילי
	–
	ראש אגף עבודה, התאחדות התעשיינים

	חיזקיה ישראל
	–
	מנהל מחלקה, התאחדות התעשיינים

	יצחק גורביץ
	–
	ראש אגף כוח אדם, התאחדות בוני הארץ

	רועי כהן
	–
	עו"ד ונשיא להב, להב - לשכת ארגוני העצמאים והעסקים בישראל

	צבי רוט
	–
	אישר הקשר בין ההסתדרות לכנסת, ההסתדרות החדשה

	דן מיכאל קדרון
	–
	עוזרו של משה בר, תנו יד לחירש נכים למען נכים


<ייעוץ משפטי: >
נעה בן שבת
<מנהל/ת הוועדה:>
ענת כהן שמואל
<רישום פרלמנטרי:>
אהובה שרון, חבר תרגומים
<פרק ו' כולו (צמצום פגיעה בעבודה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018>
בקשה לדיון מחדש לפי סעיף 115 לתקנון הכנסת של חברת הכנסת מיכל בירן
<היו"ר אלי אלאלוף:>
אני פותח את ישיבת ועדת העבודה, הרווחה והבריאות. היום ה-8 במרס 2018, כ"א באדר התשע"ח והשעה 11:41. האיחור נבע ממפגש של חברי כנסת שלא נפגשו באינטימיות כזאת בחודשים האחרונים. אני שמח לראות את כולם. האמת היא שכולם חברים שלי ולכן גם אם מצביעים כך או כך, יש כאן חברות מדהימה.
אנחנו חוזרים לרביזיה שהוגשה על ידי חברת הכנסת מיכל בירן, בקשה לדיון מחדש לפי סעיף 115 לתקנון הכנסת.

<נעה בן שבת:>
הייתה רביזיה של שני עניינים. עניין אחד על בקשתה לפיצול החוק שנדחתה על ידי הוועדה ולכן מוגשת רביזיה.

<היו"ר אלי אלאלוף:>
אנחנו פותחים את הרביזיה?

<נעה בן שבת:>
נכון. זאת ההצבעה. ההצבעה היא האם דנים מחדש.

<היו"ר אלי אלאלוף:>
מי בעד קבלת הרביזיה של חברת הכנסת מיכל בירן ולפתוח מחדש את הדיון? מי נגד?

הצבעה

בעד – 5
נגד – 7 

הרביזיה לא נתקבלה.

<היו"ר אלי אלאלוף:>
הרביזיה לא התקבלה ואנחנו ממשיכים. הדיון לא נפתח.

<נעה בן שבת:>
הדיון לא נפתח והחוק לא יפוצל.

הנושא הנוסף הוא דיון מחדש בהצבעה על ההסתייגות.

<היו"ר אלי אלאלוף:>
את רוצה לנמק אותה?

<מיכל בירן (המחנה הציוני):>
כן. למרות שהתירוץ כאן הוא מלחמה בתאונות עבודה, המלחמה בתאונות עבודה היא מאוד חשובה אבל היא קורית במקומות אחרים. יש קנסות, יש מפקחים, חיים כץ לקח את זה באמת בשתי ידיים. כאן זה פשוט מס על המעסיקים. המעסיקים היו מוכנים לתת את זה ממס חברות, שמי שמרוויח ישלם. יש התעקשות לשים את זה ולהשית את המס הזה גם על מעסיקים קטנים, גם על מי שלא מרוויח. ההסכמות הן שיהיה 0.1 אחוז כתוספת בסיסית.

אני מבקשת, מכיוון שזה פיסקלי וזה בעצם כדי לעמוד בדרישות של התקציב, שזאת תהיה הוראת שעה.

<רועי כהן:>
נכון, כמו שסוכם. 

<מיקי לוי (יש עתיד):>
אנשי האוצר, אפשר לעשות הוראת שעה לשנה?

<היו"ר אלי אלאלוף:>
אני רוצה להוסיף, במיוחד שהוא לא כאן ולשבח אנשים שהם לא כאן, זאת חובה מוסרית ואישית מאוד גדולה. המלחמה בתאונות העבודה בתחום הבניין, המוביל הוא עבדל חכים חאג' יחיא מהרשימה המשותפת. הוא המהנדס היחיד בכנסת.

שנית. הוא ביקש והקמנו ועדת משנה בתחום הזה בראשותו. לכן הוא גם יושב ראש ועדת המשנה של ועדת העבודה והרווחה והעבודה שלו מתמשכת לכל אורך השנה ולא חד פעמית. לכן מצאתי לנכון לעשות זאת.

לגבי הרביזיה שנתבקשנו לדון בה על ידי חברת הכנסת מיכל בירן, אנחנו אמורים להצביע עליה.

מי בעד הרביזיה של חברת הכנסת מיכל בירן? מי נגד?

הצבעה

בעד – 5
נגד – 6
הרביזיה לא נתקבלה.
<קריאה:>
זאת תהיה הוראת שדעה.

<היו"ר אלי אלאלוף:>
כן. הוראת שעה.
<היו"ר אלי אלאלוף:>
הרביזיה לא נתקבלה והדיון לא נפתח.

<נעה בן שבת:>
אפשר להצביע על כל החוק. הייתה הערה לגבי נושא הסקרים והמחקרים. הערה נוספת. כיוון שהמוסד לביטוח לאומי ביקש שלא נחייב אותו לערוך סקר, אנחנו מציעים בעמוד 6 בסעיף (ב) שהרישא של הסעיף תישאר אותו הדבר אבל במקום לומר "במחקר כאמור יבחן המוסד לביטוח לאומי" נאמר שבנוסף יערכו משרד העבודה, המוסד לביטוח לאומי ומשרד הבריאות מחקר כדי לבחון את השפעות הפרק הזה ויישומו ויבחנו במסגרת זו את ההשפעות של קביעת שיעור המס על סיכון, על נקיטת אמצעים בידי מעבידים להבטחת בטיחות עובדים וקידום בריאותם ונכותם של עובדים של מעסיקים לפעול לדיווח על תאונות עבודה או מחלות מקצוע כאמור לגורמים הנוגעים בדבר.

אז לא נחייב עריכת סקר. זה תיקון נוסף.

<היו"ר אלי אלאלוף:>
למה בורחים מאחריות על סקר? למה צריך להבהיל? אני לא מצליח להבין אתכם.

<אברהם נגוסה (הליכוד):>
אני חושב שהמטרה היא לא שלא מצפים למחקר. כאן מדובר בדיווח שביטוח לאומי צריך לעדכן ולדווח על ההתקדמות. לכן אני חושב שמנסים לברוח מאחריות וזה לא מקובל. לכנסת יש זכות לקבל ת הדיווח על הביצוע. לכן אני לא מסכים לניסוח.

<היו"ר אלי אלאלוף:>
אני אתך מילה במילה.

מרכז המחקר רוצה לתת הודעה בנושא הזה.
<שלי לוי:>
אני רוצה להסביר את הדיון שהיה כאן קודם עם משרדי הממשלה. היושב ראש ביקש שיהיה מחקר מלווה של יישום החוק הזה כדי לבחון את ההשלכות שלו, בין השאר אחד החששות המרכזיים הוא איך החוק ישפיע על הנכונות של עובדים לדווח על תאונות עבודה. יש כאן איזשהו ויכוח בין המשרדים מי הגורם שצריך או אחראי על כך, מי אמור לעשות את זה, מי בכוחו לעשות את זה, האם יש אפשרות להעביר נתונים בין האחד לשני. כמו שעלה קודם בשיחה, יש בתוך משרד העבודה והרווחה את מינהל המחקר שהוא כן מבצע בין השאר סקרים שנוגעים למעסיקים ולעובדים והוא יכול לעשות את זה.

לכן ההצעה שלנו הייתה שייערך מחקר שיבצע משרד העבודה והרווחה בשיתוף משרד הבריאות ובשיתוף המוסד לביטוח לאומי ובין השאר ייבחנו מה שנעה הקריאה קודם, כאשר המרכיב המרכזי שהוועדה מבקשת לקבל עליו מידע הוא בעצם הנושא של איך החוק הזה משפיע על הנכונות של עובדים לדווח על תאונות עבודה.

העניין הוא שאני לא יודעת עד כמה יש כאן הסכמה בין הגורמים השונים.

<היו"ר אלי אלאלוף:>
יש גם סמכות למחוקקים לחייב. 

<נעה בן שבת:>
זה יהיה הנוסח המתוקן או שאתם בכל זאת רוצים סקר?

<היו"ר אלי אלאלוף:>
אני רוצה את הסקר ולא אכפת לי מי יעשה אותו. אני רוצה לקבל אחת לשנה על מנת לאפשר מעקב אחרי המהלך הזה.

<קריאה:>
הדיווח מוסכם.

<נעה בן שבת:>
עוד דבר. לגבי הדיווח מדי שנה בשנה, הביטוח הלאומי דאג מהדיווח הזה. הדיווח או על התקדמות היישום. הבנתי אדוני שזה מה שהתכוונתם לומר.

<היו"ר אלי אלאלוף:>
נכון.

<נעה בן שבת:>
 על התקדמות היישום של החוק.

<היו"ר אלי אלאלוף:>
נכון.

עוברים להצבעה על החוק?

<נעה בן שבת:>
כן.

<היו"ר אלי אלאלוף:>
מי בעד אישור פרק ו' כולו (צמצום פגיעה בעבודה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018? מי נגד?

הצבעה

בעד – 3
נגד – 2

הצעת החוק נתקבלה.

<היו"ר אלי אלאלוף:>
החוק עבר ואני מבקש רביזיה על כל החוק. ניפגש בעוד חצי שעה. תודה.

<מיכל בירן (המחנה הציוני):>
גם אני מבקשת רביזיה.

<היו"ר אלי אלאלוף:>
תודה.

<הישיבה ננעלה בשעה 11:50.>

